Gaur izan da zer ospatu Azkoitian, eta emaitzen mailako erantzuna eman dio Azkoitiko Udalak arratsalderako jarri duen hitzorduari. 20:00etan harrera egin diete udaleko ordezkariek Gipuzkoako Herriarteko Gomazko Pala Txapelketa irabazi duten palistei eta haien familiako kideei. Irribarreari eutsi ezinik, udaletxeko bilkura aretora igo dira palistak, txapelak eta garaikurrak eskuetan hartuta.
Javier Zubizarreta alkateak hartu du hitza, eta zorionak eta eskerrak eman dizkie pilotariei egindako lanarengatik eta Azkoitiaren izena goian uzteagatik. Bertaratutakoen txalo zaparradarekin amaitu da ekitaldia.